JY LEES NOU Hoop vlam op dat vermiste Kimberley-meisie ná 9 jaar gevind is
Links: So lyk die jong vrou van Pretoria wat volgens sommige mense ‘n ooreenkoms toon met die vermiste Rehana (Regs). Foto: Facebook.
Rehana Moshoeshoe van Kimberley was net 15 jaar oud toe sy in 2010 soos mis voor die son verdwyn. Hierdie leerling van die Kimberley Girl’s High School het die middag vriende in die stad ontmoet, maar nooit teruggekeer na haar ouerhuis nie. ’n Volskaalse polisiesoektog, wat verskeie eenhede ingesluit het, kon haar egter nie opspoor nie. En sy is steeds vermis . . .
In ’n video wat sowat ’n maand gelede op YouTube versprei is, verskyn ’n jong hawelose vrou van Pretoria. In die video vertel sy in ’n onderhoudsituasie van haar lewe op straat. En dadelik het mense begin wonder: Is dié vrou nie dalk die vermiste Rehana nie? Daar is immers sterk ooreenkomste tussen die twee.
Kapt. Sergio Kock, ’n woordvoerder van die SAPD in Kimberley, sê hulle ondersoek die saak. Op die oomblik wag hulle op die DNS-uitslag om vas te stel of die twee meisies dalk dieselfde persoon is.
“Maar dis onmoontlik om te sê wanneer die uitslag beskikbaar sal wees. Daar kan ook nie bespiegel word of daar wel ’n genetiese ooreenkoms tussen die twee meisies sal wees nie.”
’n Week ná Rehana se destydse verdwyning, is die 38-jarige Frans Olifant in Lichtenburg in hegtenis geneem. Hy het verskeie oproepe en teksboodskappe na Rehana gemaak, selfs op die dag van haar verdwyning, wat hy nie kon verduidelik nie.
Maar die polisie het hom toe verbind met ander misdrywe wat verkragting, diefstal en brandstigting insluit. Hy is tot 36 jaar tronkstraf gevonnis.
Meer oor: rehana moshoeshoe| vermis| kimberley
Kimberley-dreigbriewe: Raaisel verdiep na nóg briewe
HG loer in by Kimberley-flaminke ná reuse-reddingspoging
Kimberley-ouers bly hoop ná seun se gru-ongeluk